FI Euroopan unionin virallinen lehti CE 84/600

(2004/C 84 E/0675)

KIRJALLINEN KYSYMYS E-0483/04

esittäjä(t): Daniel Varela Suanzes-Carpegna (PPE-DE) komissiolle

(23. helmikuuta 2004)

Aihe: Maaseudun kehittäminen: nuoret viljelijät

Vastikään hyväksytty yhteisen maatalouspolitiikan uudistus parantaa tiettyjä nuorille viljelijöille tarkoitettuja tukia (erityisesti ammattiin pääsyä ja investointeja koskevia tukia).

Nuoria viljelijöitä ei kuitenkaan edelleenkään aseteta etusijalle maaseudun kehittämistä koskevassa politiikassa huolimatta siitä, että yhteisön maaseutuväestön nopeutunut vanheneminen saattaa tehdä maanviljelystä toisarvoista taloudellista toimintaa. Uudessa YMP:n uudistuksessa ei vielä ratkaistu ongelmia, joita nuoret viljelijät kohtaavat jatkaessaan viljelytoimintaa. Tämä on todellinen este eurooppalaisen maanviljelymallin jatkumiselle.

Onko Euroopan komissio jossain vaiheessa suunnitellut tarttuvansa ongelmaan rakennerahastojen seuraavan uudistuksen yhteydessä?

Franz Fischlerin komission puolesta antama vastaus

(30. maaliskuuta 2004)

Nuorten viljelijöiden asiat Euroopan maataloudessa on otettu vakavasti huomioon kesäkuussa 2003 sovitussa yhteisen maatalouspolitiikan (YMP) uudistuksessa. Parlamentin jäsenen kirjallisessa kysymyksessään mainitsemat muutokset (suuremmat aloitus- ja investointituet) on toteutettu maaseudun kehitystä koskevan asetuksen (1) muutoksella, joka hyväksyttiin mainitun uudistuksen yhteydessä.

Neuvoston asetuksella (EY) N:o 1783/03 (2) otetaan käyttöön kolme uuden maatalouden kehittämistä koskevan asetuksen uutta säännöstä, joilla parannetaan nuorten viljelijöiden kohtelua: viiden prosenttiyksikön lisäys julkisen tuen osuuteen maatalousinvestoinneissa: aikaisemmin julkisen tuen osuus nuorten viljelijöiden maatalousinvestoinneissa oli 45 prosenttia ja epäsuotuisilla alueilla (LFA) 55 prosenttia; nyt se on 50 prosenttia ja epäsuotuisilla alueilla 60 prosenttia; nuorten viljelijöiden aloitustuen nostaminen: tähän saakka se on ollut 25 000 euroa, ja nyt uuden asetuksen myötä aloitustuki voi olla enimmillään 30 000 euroa nuorille viljelijöille, jotka käyttävät tilanpidon aloittamiseen liittyviä maatilojen neuvontapalveluja kolmen ensimmäisen vuoden aikana tilanpidon aloittamisesta; ja lopuksi asetukseen on lisätty uusi alakohta, jonka mukaan ”Nuoret viljelijät ovat keskeisessä asemassa maaseudun kehittämisessä, ja tämän viljelijäryhmän tukemista olisi pidettävä ensisijaisena”.

Jäsenvaltiot voivat nyt käyttää hyväkseen uudistuksen antaman tilaisuuden ja sopeuttaa omat maaseudun kehittämisohjelmansa asetuksen uusiin säännöksiin.

Tällä hetkellä sekä vuosien 2007—2013 uusia rahoitusnäkymiä koskevan tiedonannon (3) ja uuden koheesiokertomuksen esittämisen jälkeen komissio valmistelee tulevaa uutta maaseudun kehittämistä koskevaa asetusta, joka esitellään ennen vuoden 2004 kesätaukoa. Uutta asetusluonnosta valmistelleessaan komissio tarkastelee sitä, miten uudessa maaseudun kehittämispolitiikassa voidaan kiinnittää erityistä huomiota nuorten viljelijöiden tarpeisiin.

(1) Neuvoston asetus (EY) N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta (EYVL L 160, 26.6.1999).

(2) Neuvoston asetus (EY) N:o 1783/2003, annettu 29 päivänä syyskuuta 2003, Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun asetuksen (EY) N:o 1257/1999 muuttamisesta (EUVL L 270, 21.10.2003).

(3) KOM(2004) 101 lopullinen.